Diari Oficial de la Generalitat Valenciana


Sumari del DOGV 4761, del 26-05-2004 (2004/5225)

ORDE de 12 de març de 2004, de la Conselleria d'Agricultura, Pesca i Alimentació, per la qual es convoquen beques per a la realització de pràctiques professionals en tractament d'arxius administratius.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4761

Data del DOGV
:   26-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/5225


Data del document
:   12-03-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * professió de la informació
    * història
    * assignació per estudis
    * suport econòmic

ORDE de 12 de març de 2004, de la Conselleria d'Agricultura, Pesca i Alimentació, per la qual es convoquen beques per a la realització de pràctiques professionals en tractament d'arxius administratius. [2004/X5225]
  
En el marc de la política dirigida a la integració i formació de jóvens llicenciats i diplomats, esta Conselleria considera d'interés la convocatòria de beques per a la realització de pràctiques professionals en tractament d'arxius administratius.
  
En virtut d'això, en ús de les facultats que em conferix l'article 35 de la Llei 5/1983, de 30 de desembre, del Govern Valencià, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Primer. Convocar concurs públic per a la concessió de dos beques per a la realització de pràctiques professionals en la Sotssecretaria, en tractament d'arxius administratius de la Conselleria.
  
Segon. Aprovar les bases per què es regix esta convocatòria i el model d'instància que figura en l'annex II.
  
DISPOSICIONS FINALS
  
Primera. S'autoritza el sotssecretari perquè, en l'àmbit de les seues competències, adopte les mesures necessàries per al desenvolupament i l'aplicació d'esta orde.
  
Segona. La present orde entrarà en vigor el mateix dia de la publicació en el Diari Oficial de la Generalitat Valenciana.
  
Tercera. Contra la present orde, que posa fi a la via administrativa, podrà interposar-se recurs contenciós administratiu, d'acord amb el que preveu l'article 46 de la Llei 29/1998, de 13 de juliol, dins del termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. Potestativament, cabrà la interposició de recurs de reposició (davant la consellera d'Agricultura, Pesca i Alimentació en el termini d'un mes des de la publicació), segons allò disposat en els articles 116 i 117 de la Llei 30/1992, de 26 de novembre.
  
València, 12 de març de 2004
  
La consellera d'Agricultura Pesca i Alimentació,
  
GEMA AMOR PÉREZ
  
ANNEX I
  
Bases
  
Primera. Objecte i nombre de les beques
  
Les beques tenen per objecte la formació complementària, la millora i l'especialització professional de jóvens llicenciats i diplomats en la següent àrea de treball:
  
Dos beques destinades al tractament d'arxius administratius de la CAPA, que es distribuïxen de la següent forma:
  
a) Una en els Servicis Territorials d'Alacant i organismes dependents.
  
b) Una en els Servicis Territorials de Castelló, per al tractament de l'arxiu de Sant Mateu.
  
Segona. Requisits. Titulació exigida
  
Àrea de tractament d'arxiu administratiu: dos beques destinades a llicenciats en Història, llicenciats en Documentació o diplomats en Biblioteconomia i Documentació, que hauran d'estar en possessió de la llicenciatura o de la diplomatura a la fi del termini de presentació de la sol·licitud.
  
Tercera. Duració, dotació i pagament
  
Les beques estaran dotades cada una d'elles amb 1.000 euros mensuals, i l'import global màxim és de díhuit mil euros (18.000 euros) que seran satisfets a càrrec del programa 16.84.72.217.55.0 (T4750) del vigent pressupost.
  
El gaudi de la beca començarà a partir de l'1 d'abril, en la data que l'administració comunique als interessats, finalitzarà el 31 de desembre, i podrà prorrogar-se per resolució del sotssecretari de la Conselleria, fins a completar un període màxim de 12 mesos, sempre que existisca la corresponent consignació en el pressupost de l'any 2005.
  
La no-incorporació del becari en la data assenyalada suposarà la renúncia a la beca concedida.
  
L'import de la beca s'abonarà mensualment, amb un certificat previ de conformitat expedit pel cap de servici o pel responsable de la unitat on el becari realitze les pràctiques.
  
Quarta. Formalització de sol·licituds i termini de presentació
  
Les sol·licituds omplides segons el model es presentaran en el Registre General d'esta Conselleria, siti en el carrer Amadeu de Savoia núm. 2, 46418 València, o bé es tramitaran per qualsevol de les formes que establix l'article 38.4 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de 15 dies hàbils, a comptar des de l'endemà de la publicació de la present orde en el Diari Oficial de la Generalitat Valenciana.
  
Documentació que s'ha de presentar:
  
- Model de sol·licitud.
  
- Fotocòpia compulsada del DNI.
  
- Currículum, en què constaran les dades personals, domicili habitual, telèfon, ressenya de l'expedient acadèmic i la resta de referències als mèrits docents, professionals, l'experiència laboral, el coneixement d'idiomes i els cursos rebuts.
  
- Certificat de l'expedient acadèmic.
  
- Documents que acrediten la possessió dels títols exigits en la convocatòria així com dels mèrits que es desitgen al·legar.
  
- Declaració jurada de no tindre concedida qualsevol altra beca o ajuda per a esta activitat o per a una altra semblant, així com d'estar al corrent de les obligacions fiscals i dels pagaments de la Seguretat Social.
  
Cinquena. Mèrits preferents i condicions generals
  
La valoració dels mèrits al·legats es realitzarà de la següent forma:
  
- Expedient acadèmic, fins a 4 punts.
  
- Cursos especialitzats que tinguen relació directa amb arxius, fins a 2 punts.
  
- Altres mèrits relacionats amb la matèria objecte d'esta convocatòria, fins a 2 punts.
  
- Cursos relacionats amb l'administració Pública, fins a 1 punt.
  
- Certificats oficials de coneixement d'idiomes comunitaris, fins a 1 punt.
  
- Coneixements de valencià: un màxim d'1 punt en funció dels nivells de coneixements del valencià establits per la Junta Qualificadora de Coneixements de Valencià, d'acord amb la següent escala:
  
Nivell oral: 0,25 punts.
  
Nivell elemental: 0,50 punts.
  
Nivell mitjà: 0,75 punts.
  
Nivell superior: 1 punt.
  
- Entrevista: 1 punt.
  
La Comissió Avaluadora es reserva el dret de convocar a l'entrevista a un grup preseleccionat de sol·licitants d'acord amb una puntuació mínima establida per la comissió.
  
Els mèrits al·legats hauran d'acreditar-se documentalment en el moment de presentar la sol·licitud, mitjançant la presentació d'originals o de fotocòpies compulsades.
  
El gaudi de la beca és incompatible amb el de qualsevol altra beca o amb la realització d'activitats laborals remunerades.
  
Sisena. Comissió Avaluadora
  
Presidenta: secretària general administrativa
  
Secretària: cap de la Secció d'Arxiu
  
Vocals:
  
El/la cap de la Secció de Personal
  
El/la cap de la Secció d'Assumptes Generals
  
El/la tècnic d'Arxiu de la Direcció Territorial de València
  
En cas de vacant, d'absència o de malaltia de la secretària general administrativa, esta serà substituïda per la cap de Servici de Gestió Administrativa.
  
La resta dels membres, seran substituïts en cas de vacant, d'absència o de malaltia, per qui designe la secretària general administrativa.
  
Els membres de la comissió podran ser assessorats, si és procedent, pel personal tècnic o professional que consideren oportú, que podran assistir amb veu però sense vot.
  
La Comissió Avaluadora es reunirà en els 10 dies següents a la finalització del termini de presentació de sol·licituds, per a procedir a l'examen de les condicions dels aspirants. La Comissió Avaluadora es reserva la facultat d'establir una puntuació mínima per a la realització de l'entrevista, excloent-hi, en conseqüència, els aspirants que no l'aconseguisquen. La data de l'entrevista es farà pública en el tauler d'anuncis de la Conselleria d'Agricultura, Pesca i Alimentació, C/ Amadeu de Savoia, 2, 46652 València, en la planta baixa.
  
Quan finalitze el procés selectiu, la Comissió elaborarà una proposta de concessió de beques que contindrà la relació de beneficiaris i una borsa de reserva. Una volta sumats els punts obtinguts, se seleccionaran els candidats per orde de puntuació, i s'exposarà la nota en el tauler d'anuncis citat durant 10 dies per a al·legacions.
  
La Conselleria d'Agricultura, Pesca i Alimentació, es reserva la facultat de deixar deserta totalment o parcialment l'adjudicació de les beques convocades.
  
Setena. Concessió
  
La consellera d'Agricultura, Pesca i Alimentació, dictarà una resolució en el termini de 5 dies a partir de la data en què la comissió d'avaluació eleve la proposta.
  
La resolució de concessió o de denegació es notificarà a les persones interessades i es publicarà en el Diari Oficial de la Generalitat Valenciana, d'acord amb l'article 3.3 del Decret 108/1992, de 6 juliol, del Govern Valencià, pel qual es regula la concessió de beques.
  
Huitena. Drets, obligacions i incidències dels becaris
  
Les beques són incompatibles amb altres beques, ajudes o activitat laboral remunerada. L'incompliment d'esta disposició deixarà sense efecte la beca.
  
No podrà gaudir-se d'esta beca, ja siga en convocatòries successives o alternes, per un període superior a 24 mesos.
  
Els becaris seleccionats estaran obligats a tindre una dedicació de 35 hores setmanals, la supervisió de la qual s'efectuarà pel cap de la unitat administrativa que estiguen a càrrec.
  
La condició de becari no implica cap tipus de relació laboral ni administrativa entre el beneficiari i la Generalitat Valenciana.
  
Els becaris hauran de presentar la documentació acreditativa del compliment de les seues obligacions fiscals i amb la Seguretat Social.
  
Finalitzat el termini de la beca i amb l'informe d'assistència, d'aprofitament i d'aptitud fet pel cap de servici on haguera prestat servicis, s'expedirà el certificat corresponent.
  
El sotssecretari, resoldrà les incidències que es produïsquen durant el temps de duració de les beques i podrà deixar-les sense efecte, amb una audiència prèvia a l'interessat, en els següents casos:
  
- Incompliment de les seues obligacions.
  
- No realitzar l'activitat que va motivar la seua concessió.
  
- Deixar de reunir els requisits exigits en la present convocatòria.
  
Davant les incidències, les renúncies, l'abandó, o l'incompliment que deixen vacant una beca es procedirà a cobrir-la segons l'orde establit en la borsa de reserva que resulte del procés de selecció.
  
Novena. Cobertura sanitària
  
Amb la finalitat de donar cobertura sanitària als adjudicataris de les beques, se'ls inclourà en una pòlissa col·lectiva subscrita amb una companyia privada de servicis sanitaris, per a això es disposa d'un crèdit de 821,63 euros, a càrrec de l'aplicació 95.51.71.284.12.6 (T4750) del vigent pressupost.
  
ANNEX II
  
TÍTOL: SOL·LICITUD DE BEQUES PER AL TRACTAMENT D'ARXIUS ADMINISTRATIUS
  
NÚMERO D'EXPEDIENT
  
A. DADES DEL SOL·LICITANT
  
Cognoms, nom
  
DNI
  
Domicili (carrer/plaça i número)
  
Codi postal
  
Localitat
  
Província
  
Telèfon
  
B. DADES A L'EFECTE DE NOTIFICACIÓ
  
Domicili (carrer/plaça i número)
  
Codi postal
  
Localitat
  
Província
  
Telèfon/fax/correu electrònic
  
Oficina prop
  
C. TITULACIÓ DE LA PERSONA SOL·LICITANT (marcar titulació)
  
Llicenciats en Història
  
Llicenciats en Documentació
  
Diplomats en Biblioteconomia i Documentació
  
D. DOCUMENTACIÓ PRESENTADA
  
Fotocòpia compulsada del DNI
  
Currículum
  
Certificat de l'expedient acadèmic
  
Certificat de possessió de títols
  
Documentació relativa a mèrits
  
Declaració jurada relativa a no trobar-se gaudint de cap altra beca ni activitat o semblant, així com de trobar-se al corrent en el compliment d'obligacions fiscals i amb la Seguretat Social.
  
?????????.de de 2004
  
Firma